Rapport fra Kommissionen til Europa-Parlamentet og Rådet - Europa-Kommissionens første årsrapport om det særlige administrative område Macao

1. Indledning

2. Gennemførelse af "ét land, to systemer"-princippet

3. Oprettelse og tilpasning af institutionerne

4. Den Økonomiske og Sociale situation

5. Forbindelserne mellem EU og Macao

6. Konklusion

MACAO: ÅRSRAPPORT 2000

1. Indledning

I november 1999, inden Macao overgik til kinesisk suverænitet, forelagde Europa-Kommissionen Rådet en meddelelse med titlen "Den Europæiske Union og Macao: efter år 2000" [1]. Meddelelsen indeholder retningslinjerne for Europa-Kommissionens overordnede politik over for det særlige administrative område Macao i Folkerepublikken Kina og er et led i bestræbelserne på yderligere at udvikle forholdet mellem EU og Macao i samarbejde med regeringen i det særlige administrative område Macao (SAR Macao). Rådet hilste denne meddelelse velkommen og godkendte den i december 1999, og Europa-Parlamentet udarbejdede sin egen rapport om Kommissionens meddelelse i begyndelsen af 2001.

[1] KOM(1999) 484 endelig udg.

Macaos fremtid ligger EU's 3 hovedinstitutioner meget på sinde. De langvarige historiske bånd mellem Europa og Macao, deres fælles værdier og samstemmende indstilling til fremskridt og udvikling vil bidrage til at sikre, at Macao fortsat vil være et yderst vigtigt bindeled i stort set alle EU's relationer med Folkerepublikken Kina.

For at understrege den betydning, man tillægger Macao, har Europa-Kommissionen forpligtet sig til at udfærdige årsrapporter om udviklingen i SAR Macao. Denne rapport er den første af slagsen.

2. Gennemførelse af "Ét land, to systemer"-princippet

Siden oprettelsen af SAR Macao den 20. december 1999 er "ét land, to systemer"-princippet blevet overholdt nøje.

Indenrigspolitisk bestræber regeringen i SAR Macao sig på at opretholde Macaos særlige system på det institutionelle, økonomiske og sociale område. Der blev i henhold til bestemmelserne i forfatningen oprettet særegne institutioner for SAR Macao, hvoraf navnlig oprettelsen af en domstol, der dømmer i sidste instans, understreger Macaos autonomi.

På det økonomiske område har Macao som frihavn holdt fast ved markedsøkonomiprincippet, skønt selve økonomien stadig domineres af turisme og spillevirksomhed. Det skal bemærkes, at Kinas præsident Jiang Zemin, da han var i Macao for at fejre 1-året for Macaos overgang til kinesisk suverænitet, erklærede, at kinesiske virksomheder ikke ville få tilladelse til at investere eller på anden måde involvere sig i Macaos spillevirksomhed.

På det sociale og kulturelle område er Macao fortsat en åben og udadvendt by med mange fascinerende facetter. SAR Macaos regering er bevidst om nødvendigheden af at bevare områdets specielle blanding af kinesisk og latinsk kultur og bestræber sig derfor på, hvad de økonomiske og sociale forhold angår, at gøre Macao til et brohoved i det kinesiske hovedlands relationer med såvel EU som med andre lande.

I forbindelse med "ét land, to systemer"-princippet og i modsætning til den fortsatte anvendelse af dødsstraffen i Kina, skal det bemærkes, at Portugal var et pionerland, hvad angår ophævelse af dødsstraffen, og der derfor ikke har været anvendt dødsstraf i Macao siden 1867.

I overensstemmelse med bestemmelserne i forfatningen har SAR Macao optrådt på egen hånd på den internationale scene. For eksempel har Macao fra Den Internationale Telekommunikationsunion fået tildelt sine egne radiofrekvenser og har ligeledes deltaget i Verdenspostforeningens aktiviteter. Macao har indgået en aftale om retsligt samarbejde og en investeringsbeskyttelsesaftale med Portugal og en civil luftfartsaftale med Pakistan. Macao har også via de relevante myndigheder i Beijing fremlagt sin rapport om anvendelsen af den internationale konvention om afskaffelse af alle former for racediskrimination.

Endvidere har Edmund Ho, Macaos øverste leder, efter sin tiltrædelse aflagt officielt besøg i Portugal, Frankrig, Singapore og Japan, og han vil aflægge officielt besøg i Kommissionen i 2001.

3. Oprettelse og tilpasning af institutionerne

SAR Macaos første år har hovedsageligt været et år med oprettelse og tilpasning af landets institutioner. På trods af, at mange portugisiske embedsmænd har forladt Macao, og at mange højtstående embedsmænd mangler erfaring på de øvre regeringsniveauer, lykkedes det SAR Macaos regering under ordnede forhold at gøre de nødvendige institutioner funktionsdygtige.

De 3 hovedinstitutioner, nemlig regeringen, den lovgivende forsamling og retsvæsenet, måtte udfolde store anstrengelser for at tilpasse sig den nye situation, som oprettelsen af det særlige administrative område medførte.

- Regeringen

Macaos regering viste sig effektiv, hvad angår etableringen og tilpasningen af områdets institutioner til det særlige administrative områdes behov.

På tidspunktet for tiltrædelsen af regeringen for det særlige administrative område Macao blev der foretaget visse ændringer i kompetenceområderne for de 5 ministre med ansvar for de forskellige regeringsdepartementer, dvs.: administration og retsvæsen, økonomi og finanser, sikkerhed, sociale og kulturelle spørgsmål samt transport og offentlige arbejder. Sideløbende med ændringerne i kompetencefordelingen måtte regeringen gennemføre undersøgelser med henblik på etablering af nye tjenestegrene såsom en toldadministration og en revisionsret. Kriminalpolitiet og det civile politikorps blev slået sammen, og anti-korruptionskontoret fik tildelt flere opgaver.

Endvidere forpligtede regeringen sig til at øge effektiviteten og kvaliteten af administrationen og embedsmændenes arbejde. I den forbindelse lægges der navnlig lagt vægt på uddannelse (Macao undertegnede i den anledning en samarbejdsaftale med Singapore) og embedsmændenes indberetningssystem (opbygget efter australsk model). Regeringen forenklede ligeledes de administrative procedurer og oprettede et system, der giver borgerne mulighed for at indbringe andragender for myndighederne. Endelig besluttede regeringen at tage fat på de administrative reformer i 2001.

- Den lovgivende forsamling

SAR Macaos første lovgivende forsamling blev nedsat i 1999 for en 2-årig periode. Siden da har den under Susanna Chous formandskab ikke blot udrettet et imponerende lovgivningsmæssigt arbejde, men også vedtaget en række regelsæt for sine egne interne arbejdsprocedurer. I det seneste år har forsamlingen endvidere afholdt politiske debatter vedrørende fremlæggelsen af regeringens arbejdsprogrammer, i marts for år 2000, i november for 2001. Ved udgangen af 2000 havde forsamlingen vedtaget 23 love, hvoraf 3 var fremlagt af parlamentsmedlemmer og 19 af regeringen, herunder ændringer til notar- og handelsregisterloven. Udover lovgivning vedrørende etableringen af det særlige administrative område vedtog forsamlingen budgetforslagene for 2000 og 2001 og vedtog endvidere en lov om vælgerregistrering med henblik på valget i 2001, samtidig med at den påbegyndte gennemgangen af udkastet til den valglov, regeringen havde fremlagt.

Endelig vedtog forsamlingen ud over sin forretningsorden bestemmelser om spørgetid, høringer og offentlige tjenesteydelser.

- Domstolene

Siden oprettelsen af SAR Macao har etableringen af en domstol, der dømmer i sidste instans, betydet, at den dømmende magt består af retten i første instans, appelretten og retten i sidste instans. Der blev oprettet 28 dommerembeder, men heraf var kun 23 besat ved udgangen af 2000. Den offentlige anklagers kontor har 23 anklagere ansat, heraf en statsadvokat, 6 assisterende statsadvokater og 16 anklagere. Efter at de portugisiske dommere er fratrådt, mangler domstolene erfarne dommere. Kravet om at anvende kinesisk ved domstolene har gradvis medført, at den dømmende magts begrænsede ressourcer har skullet anvendes til endnu en opgave. På trods heraf lykkedes det sidste år domstolene at afsige en lang række domme, hvorved noget af efterslæbet fra de foregående år blev indhentet.

4. Den Økonomiske og Sociale situation

- Moderat genrejsning undervejs

I modsætning til de øvrige lande og territorier i regionen var Macaos økonomi inde i en nedgangsperiode allerede et godt stykke tid, inden den finansielle krise ramte Asien i 1997. Denne tendens skyldtes justeringer på ejendomsmarkedet og en svag indenlandsk efterspørgsel. I årene 1996-1999 oplevede Macao negativ vækst i bruttonationalproduktet 4 år i træk. I 2000 var der tale om en moderat genrejsning takket være øget udenlandsk efterspørgsel. Turisme og eksport var 2 af hovedfaktorerne bag Macaos forbedrede økonomiske situation. Den økonomiske genrejsning i det omkringliggende område, Hongkong og Perleflodsdeltaet, samt en betydelig nedgang i kriminaliteten har også bidraget til genrejsningen. Udtrykt i faste priser anslås det, at BNP i 2000 steg 4,6%.

Macao har bevaret sin status som frihavn og er fritaget for alle Folkerepublikken Kinas afgifter. Regeringen i Macao har fortsat sin praksis med at lade de frie og åbne markedskræfter være bestemmende for ressourceallokeringen i det særlige administrative område, som Macao udgør, og dermed for Macaos økonomiske udvikling.

- Væksten understøttet af øget udenlandsk efterspørgsel

Forbedringen af den økonomiske situation skyldtes hovedsageligt styrkelsen af turistsektoren og et imponerende handelsresultat. Turismen stod for 40% af Macaos BNP i 1999, og omkring 30% af arbejdsstyrken var beskæftiget inden for denne sektor, som også er en af de sektorer, der bringer mest udenlandsk valuta til området. I 2000 konstateredes en stigning i antallet af besøgende på 23% i sammenligning med 1999 og der blev dermed sat en historisk rekord med over 9 mio. besøgende i Macao, hvilket gav anledning til vækst inden for en bred vifte af turistrelaterede aktiviteter samt spilleindustrien.

Vareeksporten, herunder tekstiler og fodtøj, steg med hele 15,9% i 2000 til 20,38 mia. patacas sammenlignet med en stigning på blot 2,9% i 1999. Til gengæld steg vareimporten med 11% til 18,1 mia. patacas [2] i 2000. Handelsoverskuddet steg kraftigt med 78,4% til 2,28 mia. patacas.

[2] Gennemsnitlig vekselkurs i 2000: 1 EUR = 7,4183 patacas

EU var Macaos næststørste eksportmarked og stod for 28,4% af den samlede vareeksport til et beløb af 5,79 mia. patacas efter USA (48,3%) og efterfulgt af Kina (10,2%) og Hongkong (6,5%). Hvad angår import, rangerede EU i 2000 med en importandel på 9,6% til en værdi af 1,73 mia. patacas som nr. 3. Kina, der tegnede sig for 41% af de importerede varer, var det land, Macao importerede mest fra. Hongkong kom med 15,2% ind på en andenplads.

- Liberaliseringen tager langsomt fart

Regeringen i Macao er helt på det rene med, at økonomien p.g.a. sin begrænsede størrelse i meget høj grad påvirkes af situationen i de omkringliggende territorier og lande. Regeringen har som sin generelle politik valgt at konsolidere den eksisterende økonomiske basis med henblik på at sikre en stabil udvikling og overholde budgetdisciplinen, da den ikke råder over tilstrækkelige finansielle ressourcer til at igangsætte større infrastrukturprojekter. Det er også nødvendigt for regeringen i Macao at opbygge reserver med henblik på at forberede den fremtidige udvikling.

I sin tale om regeringens program for 2001 meddelte den øverste leder, at systemet med udstedelse af en enkelt licens for spilleindustrien ville blive taget op til overvejelse, når det udløber ved udgangen af 2001. Under den nuværende ordning har licensindehaveren (Sociedade de Turismo e Diversoes de Macau, STDM) været den eneste kasinoejer i Macao siden 1962. Spilleindustrien bidrog med omkring 1/3 af Macaos bruttonationalprodukt og stod for ca. 55% af statens samlede indtægter i perioden 1996-99. Spilleindustriens betydning, både i sig selv og som forudsætning for yderligere turistindtægter til Macaos økonomi kan næppe overvurderes. Regeringen ønsker derfor at gå meget forsigtigt til værks, hvad angår reformer inden for denne sektor. Regeringen har bestilt en undersøgelse af licensudstedelsesprocedurer og den lovgivningsmæssige kontrol med spilleindustrien i andre lande og områder med henblik på at danne sig et overblik over de foreliggende muligheder. Der er nedsat et særligt udvalg med den øverste leder som formand med henblik på at følge den fremtidige udvikling inden for denne sektor.

Ud over den foreslåede liberalisering af spilleindustrien har regeringen allerede gennemført en vis grad af liberalisering inden for andre økonomiske sektorer. For eksempel har regeringen udstedt 2 nye licenser til mobiltelefonoperatører, således at den eksisterende licensindehaver bliver mødt med konkurrence. Internet- og satellitfjernsynstjenester er ligeledes blevet liberaliseret. Regeringen mener ikke desto mindre, at det endnu er for tidligt at udarbejde en generel lovgivning på konkurrenceområdet.

- Fortsat høj arbejdsløshed

På trods af den forbedrede økonomiske situation er arbejdsløsheden stadig en kilde til bekymring, både hvad det økonomiske og det sociale aspekt angår. Ud af en arbejdsstyrke på ca. 217 000 personer er omkring 14 300 arbejdsløse. Arbejdsløsheden lå på 6,6% i de 3 måneder op til december 2000, hvilket kun var en yderst beskeden forbedring set i forhold til de 6,7%, den lå på i starten af året. Situationen var særlig alvorlig i byggeindustrien, hvor arbejdsløsheden lå på 17%. At mange bygningsarbejdere fra Macao, der havde søgt arbejde i Taiwan, vendte tilbage til Macao, gjorde naturligvis kun situationen værre, da der ikke er nogen nye offentlige arbejder undervejs i Macao.

Den høje arbejdsløshed i byggesektoren medførte protestdemonstrationer i maj og juli. På foranledning af fastboende bygningsarbejdere indvilgede regeringen i at nedskære antallet af ikke-bosiddende arbejdstagere fra 28 000 til 20 000. Det bliver imidlertid meget vanskeligt at gennemføre denne aftale.

- Mere lov og orden

Takket være politiet i Macao og også på grund af bedre koordinering og samarbejde med politimyndighederne i Hongkong og det sydlige Kina har der på det seneste været tale om klare fremskridt, hvad angår håndhævelsen af lov og orden. Ved udgangen af 2000 var det samlede antal kriminelle handlinger og lovovertrædelser faldet med 3,64% i forhold til 1999. Antallet af mord faldt fra 40 i 1999 til 11 i 2000. Antallet af kidnapninger faldt fra 20 sager i 1999 til 8 i 2000, og antallet af ildspåsættelser faldt fra 164 til 82 sager.

Denne fremgang skyldtes også den forbedrede disciplin i politistyrken. Der blev indført et klagesystem for borgerne, et system, der skal behandle klager over politiet og fængselsmyndighederne. Regeringen i Macao er klar over, at projektet om at skabe øget lov og orden er en langsigtet proces. Den har til hensigt fortsat at forbedre kvaliteten og effektiviteten af politiets arbejde gennem uddannelse og gennem gradvis at opbygge en ægte korpsånd. Andre fremtidige prioriteringer omfatter forbedrede faciliteter og bedre udstyr.

5. Forholdet mellem EU og Macao

De gode forbindelser, der eksisterede mellem EU og Macao inden overdragelsen, er fortsat og er blevet yderligere udbygget, siden suveræniteten overgik til Kina.

Europa-Kommissionen fremlagde i januar 2000 et forslag for Ministerrådet om visafri adgang [3] til EU for indehavere af pas fra SAR Macao. EU traf i december politisk beslutning om at godkende princippet om at give indehavere af pas fra SAR Macao visafri adgang til 13 medlemsstaters territorium. Myndighederne i SAR Macao hilste dette skridt velkommen. Når der er opnået enighed mellem Parlamentet og Rådet om spørgsmålet, vil den visafri adgang gøre det betydeligt lettere at rejse mellem Macao og EU.

[3] I starten af 2001 godkendte Parlamentet og Ministerrådet Europa-Kommissionens forslag om visafri adgang til EU for indehavere af pas fra det særlige administrative område Macao. Forslaget trådte i kraft den 10. april 2001 og blev hilst velkommen af myndighederne i Macao.

Europa-Parlamentets delegation for forbindelserne med Kina under ledelse af parlamentsmedlemmet Per Gahrton aflagde officielt besøg i Macao i begyndelsen af november 2000. Den øverste leder, Edmund Ho, og formanden for den lovgivende forsamling, Susana Chou, modtog delegationen. Delegationen mødtes også med hovedparten af den lovgivende forsamlings medlemmer og man drøftede håndhævelsen af "ét land, to systemer"-princippet.

Det syvende møde i Det Blandede Udvalg vedrørende samarbejdsaftalen mellem EU og Macao blev afholdt i Bruxelles den 30. juni 2000, hvilket gav begge parter mulighed for dels at gøre sig bekendt med, hvordan henstillingerne i Kommissionens meddelelse "Den Europæiske Union og Macao: efter år 2000" blev fulgt, dels at udveksle oplysninger om gennemførelsen af Macaos overgangsordninger, og endelig gav det mulighed for at fremme og forbedre de bilaterale forbindelser, hvad angår handel, økonomi og samarbejde. Parterne gennemgik ligeledes gennemførelsen af eksisterende samarbejdsprojekter og det nye retlige samarbejdsprojekt.

Hvad angår handelen mellem EU og Macao, er Kommissionen en varm tilhænger af Macaos mangeårige frihandelstradition. Kommissionen hilser ligeledes Macaos fortsatte tilsagn om opbakning bag WTO-principperne og støtte til det multilaterale handelssystem velkommen.

Hvad angår beskyttelse af den intellektuelle ejendomsret ser Kommissionen med betydelig tilfredshed på Macaos bestræbelser på at udarbejde en lovgivning på dette område, men mener ikke desto mindre, at håndhævelsen af lovgivningen vedrørende intellektuel ejendomsret stadig er et emne af vital betydning i Macao, og henstiller indtrængende til myndighederne i Macao om at fortsætte deres bestræbelser inden for dette område.

6. Konklusion

SAR Macao er alt i alt kommet godt fra start.

Der er tale om en opstartsfase, men indtil videre bygger det politiske liv som før i tiden på konsensus, og befolkningen i Macao viser i stigende grad interesse for den politiske og offentlige forvaltning af det særlige administrative område.

Der er sket enkelte mindre fremskridt på det økonomiske område, og regeringen er sig fuldt ud bevidst, at Macao har et begrænset økonomisk fundament og er afhængigt af naboerne i regionen. På den baggrund og på grund af kravene i forfatningen om budgetbalance har regeringen for indeværende valgt en konsolideringspolitik og derefter gradvis liberalisering, når tiden er inde til det. Macaos handels- og investeringsbestemmelser er blandt de mest åbne i verden.

Det er lykkedes for regeringen i Macao at nedbringe kriminaliteten betydeligt, hvilket har haft den positive bivirkning, at turismen er steget.

At Macao er overgået til kinesisk suverænitet har ikke ændret ved Macaos dybt forankrede og helt særlige livsstil, hvor bl.a. diversiteten er et centralt træk. Det er tydeligt, at Macao stille og roligt er ved at finde sig til rette med sin nye status. Som tilfældet er med SAR Hongkong ligger nøglen til Macaos udvikling inden for sikre rammer og områdets fremtidige velstand i respekten for "ét land, to systemer"-princippet og for forfatningsbestemmelserne.

Kommissionen vil fortsat være parat til at bistå Macao, når det på nogen måde er muligt, og til at hjælpe området med at udvikle og realisere sit fulde potentiale. Kommissionen vil til stadighed holde nøje øje med begivenhederne i Macao og vil i særlig grad have opmærksomheden rettet mod kontrollen med, at den fælles erklæring og "ét land, to systemer"-princippet overholdes.